CELEX: 52021PC0726
Language: lt
Date: 2021-11-25
Title: Pasiūlymas EUROPOS PARLAMENTO IR TARYBOS DIREKTYVA kuria iš dalies keičiama Direktyva 2014/65/ES dėl finansinių priemonių rinkų

EUROPOS KOMISIJA
            Briuselis, 2021 11 25
            COM(2021) 726 final
            2021/0384(COD)
            
            Pasiūlymas
            EUROPOS PARLAMENTO IR TARYBOS DIREKTYVA
            kuria iš dalies keičiama Direktyva 2014/65/ES dėl finansinių priemonių rinkų
            (Tekstas svarbus EEE)
            {SEC(2021) 573 final} - {SWD(2021) 346 final} - {SWD(2021) 347 final}
            
               
         
         
            
               AIŠKINAMASIS MEMORANDUMAS
            
            
               1.PASIŪLYMO APLINKYBĖS
            
            
               •Pasiūlymo pagrindimas ir tikslai
            
            
               
                  Ši iniciatyva yra viena iš priemonių, kuriomis įgyvendinama kapitalo rinkų sąjunga (KRS). Ja siekiama suteikti daugiau galių investuotojams, visų pirma mažesniems ir neprofesionaliesiems investuotojams
                     1
                  , suteikiant jiems paprastesnę prieigą prie rinkos duomenų, būtinų norint investuoti į akcijas ar obligacijas, ir didinant ES rinkos infrastruktūrų patikimumą. Tai taip pat padės padidinti rinkos likvidumą, o dėl to įmonėms bus lengviau gauti finansavimą iš kapitalo rinkų. Siekdama įgyvendinti savo tikslą skatinti tikrą ir veiksmingą bendrąją prekybos rinką, Komisija nustatė tris prioritetines peržiūros sritis: didinti rinkos duomenų skaidrumą ir prieinamumą, gerinti vienodų sąlygų vykdymo vietoms užtikrinimą ir užtikrinti, kad ES rinkos infrastruktūros galėtų išlikti konkurencingos tarptautiniu lygmeniu. Kartu su šia iniciatyva pateikiamas pasiūlymas iš dalies pakeisti Reglamentą (ES) Nr. 600/2014 dėl finansinių priemonių rinkų (FPRR) ir ji įtraukta į Komisijos 2020 m. darbo programą.
               
               
                  2021 m. sausio 19 d. komunikate „Europos ekonomikos ir finansų sistemos atvirumo, tvirtumo ir atsparumo didinimas“
                     2
                   Europos Komisija patvirtino ketinimą Finansinių priemonių rinkų direktyvos (FPRD II) ir Finansinių priemonių rinkų reglamento (FPRR) sistemos peržiūros metu patobulinti, supaprastinti ir geriau suderinti kapitalo rinkų skaidrumą. Atsižvelgdama į platesnes pastangas, kuriomis siekiama stiprinti tarptautinį euro vaidmenį, Komisija paskelbė, kad, siekiant padidinti antrinės prekybos
                     3
                   eurais išreikštomis skolos priemonėmis likvidumą, tokia reforma apims konsoliduotos informacinės juostos, visų pirma susijusios su įmonių obligacijų emisijomis, parengimą ir įgyvendinimą.
               
               
                  Kadangi didžioji dalis teisėkūros priemonių, kuriomis įgyvendinamas šis dokumentų rinkinys, yra nustatytos reglamente, kuriuo iš dalies keičiamas FPRR, dabartiniame pasiūlyme pateikiami konkretūs Direktyvos 2014/65/ES dėl finansinių priemonių rinkų (FPRD II) pakeitimai, kurie yra būtini nuoseklumui užtikrinti. Todėl abu pasiūlymai turėtų būti skaitomi kartu.
               
            
            
               •Suderinamumas su toje pačioje politikos srityje galiojančiomis nuostatomis
            
            
               
                  Iniciatyva, kuri apima ir šį pasiūlymą, yra grindžiama esamomis taisyklėmis, kuriomis reglamentuojamas dalyvavimas Europos Sąjungos kapitalo rinkose, ir kartu jas tobulina. 2007 m. FPRD I
                     4
                   nustatyta konkurencija prekybos akcijomis rinkoje. Vėlesnėmis FPRD II redakcijomis konkurencija išplėsta prekybai tokiomis nuosavo kapitalo turto klasių priemonėmis, kaip obligacijos ir išvestinės finansinės priemonės. Todėl brokeris arba investuotojas, norėdamas įvykdyti turto pirkimo ar pardavimo pavedimą, gali rinktis skirtingas prekybos vietas, pvz., reguliuojamas rinkas, daugiašales prekybos sistemas (DPS), neviešas anonimines prekybos vietas
                     5
                   ir sistemingai sandorius savo viduje sudarančius tarpininkus. 
               
               
                  Nuo 2018 m. sausio 3 d. taikomu FPRR
                     6
                   pripažįstama skaidrumo ir rinkos duomenų konsolidavimo nauda investuotojų bendruomenei. 
               
               
                  Siekiant išlaikyti tinkamai subalansuotą prekybos aplinką, būtų naudinga pakoreguoti skaidrumo taisykles, kuriomis reglamentuojama prekyba biržose, taip pat alternatyviose platformose arba per sistemingai sandorius savo viduje sudarančius tarpininkus (investicinius bankus ir rinkos formuotojus). Laikoma, kad tam tikros skaidrumo taisyklių išimtys (vadinamasis „pareigų netaikymas“) lemia tai, kad kainų skaidrumą užtikrinančiose prekybos vietose vykdoma santykinai nedidelė prekybos akcijomis procentinė dalis. Dabartiniame reglamente jau nustatytos taisyklės, kuriomis siekiama apriboti dažniausiai pasitaikantį skaidrumo pareigų netaikymą. Tokiomis taisyklėmis, kaip apimties dviguba viršutinė riba, siekiama nustatyti viršutinę akcijų kiekio, kuriuo rinkos dalyviai gali prekiauti netaikydami skaidrumo pareigų, ribą. Paaiškėjo, kad be to, kad reguliavimo institucijoms reikia daug išteklių tokioms nuostatoms administruoti, jos yra nelanksčios ir kolektyviai lemia nereikalingą akcijų rinkų veikimo sudėtingumą. Todėl atliekant peržiūrą planuojama racionalizuoti sudėtingą skaidrumo pareigų netaikymo ir apimties dvigubos viršutinės ribos sąveiką. 
               
               
                  Be to, kalbant apie duomenų konsolidavimą, į FPRR jau įtraukta konsoliduotos informacinės juostos teikėjo (KIJT) sąvoka
                     7
                  . KIJT sąvokos nustatymu siekiama, kad biržos ir alternatyvios prekybos vietos siųstų tikralaikius duomenų srautus akredituotam KIJT. Šis KIJT tą pačią informaciją viešai skelbtų už pagrįstą kainą, naudodamas identiškus duomenų žymenis ir formatus. 
               
               
                  Dabartinės taisyklės dėl KIJ grindžiamos privačių subjektų (konkuruojančių konsoliduotojų), kurie konsoliduoja rinkos duomenis, gautus iš įvairių vykdymo vietų, veikla. Remiantis FPRR nuostatomis, gali būti keli konkuruojantys KIJT, tačiau taip pat galima turėti vieną KIJT, jei kelių teikėjų neatsiranda. Iki šiol dėl įvairių priežasčių to neįvyko. 
               
               
                  Siūloma FPRR reforma siekiama pašalinti priežastis, dėl kurių KIJT neatsirado. Ja iš dalies keičiamos FPRR nuostatos dėl KIJ, kad būtų sudarytos geresnės sąlygos atsirasti KIJT kiekvienai turto klasei. 
               
            
            
               •Suderinamumas su kitomis Sąjungos politikos sritimis
            
            
               
                  Europos Sąjungos finansinių paslaugų politika skatinamas skaidrumas ir konkurencija. Šie politikos tikslai apima ir pagrindinius rinkos duomenis. Įgyvendindama kapitalo rinkų sąjungos (KRS) veiksmų planą Sąjunga siekia sukurti integruotą ES prekybos rinkų vaizdą. Naudojant konsoliduotą informacinę juostą bus teikiami konsoliduoti duomenys apie vertybinių popierių, kuriais prekiaujama ES, kainas ir kiekį, taip padidinant bendrą kainų skaidrumą visose prekybos vietose. Ji taip pat pagerins prekybos vietų konkurenciją, suteikdama investuotojams galimybę susipažinti su kur kas geresne rinkos informacija visos Europos lygmeniu.
               
            
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
               •Teisinis pagrindas
            
            
               
                  Dalyvavimo Europos kapitalo rinkose taisyklių sąvadas yra FPRD ir FPRR sistema. Ją sudaro direktyva (Direktyva 2014/65/ES, FPRD II) ir reglamentas (Reglamentas (ES) Nr. 600/2014, FPRR). Teisinis FPRD II priėmimo pagrindas yra Sutarties dėl Europos Sąjungos veikimo (SESV) 53 straipsnis. Todėl siūlomai reformai taip pat turėtų būti taikomas tas pats teisinis pagrindas. SESV 53 straipsniu teisėkūros institucijoms suteikiami įgaliojimai priimti direktyvas, kuriomis siekiama sudaryti palankesnes sąlygas asmenims pradėti ir vykdyti komercinę veiklą visoje ES.
               
            
            
               •Subsidiarumo principas (neišimtinės kompetencijos atveju) 
            
         
         
            
               
                  Laikantis subsidiarumo principo (SESV 5 straipsnio 3 dalis), ES lygmens veiksmų turėtų būti imamasi tik tada, kai numatytų tikslų valstybės narės vienos negali deramai pasiekti ir todėl dėl pasiūlytų veiksmų masto ar poveikio jų geriau siekti Sąjungos lygmeniu. 
               
               
                  Atsižvelgiant į bendrus konsoliduotos informacinės juostos tikslus, kai kurios FPRD nuostatos perkeliamos į FPRR, kad visoje Sąjungoje būtų užtikrintas darnesnis požiūris. Pavienių valstybių narių veiksmais nebūtų veiksmingai sprendžiamas poreikio konsoliduoti prekybos vietų generuojamus rinkos duomenis visoje Sąjungoje klausimas. Valstybės narės, priimdamos nacionalinės teisės aktus, galėtų bandyti suderinti rinkos duomenų teikimo standartus ir licencijavimo sąlygas rinkos duomenų konsoliduotojui. Sprendžiant rinkos duomenų kokybės ar rinkos duomenų licencijų suteikimo konsoliduotojui, kuris turi rinkti rinkos duomenis iš prekybos vietų visoje Sąjungoje, klausimus, nacionalinės iniciatyvos nebūtų veiksmingos. 
               
            
            
               •Proporcingumo principas
            
            
               
                  Šis pasiūlymas tiktai papildo pasiūlymą iš dalies pakeisti FPRR. Viena vertus, išbraukiamos tam tikros FPRD II nuostatos, kurios dėl FPRR pakeitimų taps nebereikalingos, ir, kita vertus, valstybėms narėms nustatomos teisinės pareigos organizuoti naujų FPRR nustatytų taisyklių priežiūrą. 
               
               
                  Todėl pasiūlymu visiškai atsižvelgiama į proporcingumo principą: pasiūlymas yra tinkamas nurodytiems tikslams pasiekti ir juo neviršijama to, kas būtina. Pasiūlymas suderinamas su proporcingumo principu atsižvelgiant į tinkamą saugotino viešojo intereso ir priemonės ekonominio veiksmingumo pusiausvyrą.
               
            
            
               •Priemonės pasirinkimas
            
            
               
                  Šiuo pasiūlymu iš dalies keičiama Europos Parlamento ir Tarybos direktyva, priimta remiantis SESV 53 straipsnio 1 dalimi. Todėl, siekiant iš dalies pakeisti šią direktyvą, reikalingas pasiūlymas dėl direktyvos.
               
            
            
               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
                  8
               
            
            
               •Galiojančių teisės aktų ex post vertinimas / tinkamumo patikrinimas
            
            
               
                  2018 m. sausio mėn. pradėtos taikyti FPRD ir FPRR taisyklės, o 2020 m. vasario–gegužės mėn. Komisija surengė pirmąsias konsultacijas su suinteresuotosiomis šalimis. Jos išsamiai aprašytos prie šio pasiūlymo pridedamame pasiūlyme iš dalies pakeisti FPRR. Visų pirma, per jas paaiškėjo, kad dauguma investuotojų, nuspręsdami investuoti į Sąjungos kapitalo rinkas, neturi išsamios informacijos apie finansinių priemonių kainas ir esamą pasiūlą (t. y. likvidumą). 
               
               
                  Nuo 2019 m. pabaigos iki 2021 m. EVPRI nuodugniai analizavo FPRD ir FPRR sistemą, daugiausia dėmesio skirdama klausimams, sprendžiamiems FPRD 90 straipsnio ir FPRR 52 straipsnio peržiūros nuostatose, ir paskelbė peržiūros ataskaitas, kuriose pateiktos rekomendacijos dėl teisinės sistemos pakeitimų
                     9
                  . Šiose peržiūros ataskaitose remtasi plačiomis viešomis konsultacijomis ir pateiktos išsamios rekomendacijos, susijusios su rinkos struktūros klausimais ir visų pirma su dabartine skaidrumo tvarka. Ataskaitos išsamiai aprašytos pasiūlyme iš dalies pakeisti FPRR, prie kurio pridedamas šis pasiūlymas.
               
            
            
               •Konsultacijos su suinteresuotosiomis šalimis
            
            
               2019 m. birželio 28 d. Komisija surengė seminarą, kurio tikslas – įtraukti suinteresuotąsias šalis į interaktyvias diskusijas apie ES konsoliduotos informacinės juostos sukūrimą ir kuriame dalyvavo apie 80 rinkos dalyvių, kad aptartų ES KIJT privalumus ir technines charakteristikas, taip pat jos kūrimo kliūtis. Dalyviai buvo perkančiosios šalies (angl. buy-side), duomenų pardavėjų, prekybos vietų prekybos ar rinkos duomenų ekspertai, o kaip reguliavimo institucijų atstovai – EVPRI ir kelių NKI ekspertai. Apskritai visų tipų dalyviai sutarė, kad tokia priemonė galėtų būti naudinga, nors nuomonės išsiskyrė dėl juostos charakteristikų.
            
            
               2020 m. vasario 17 d. FISMA GD paskelbė viešas konsultacijas dėl FPRD ir FPRR peržiūros, kuriomis siekta surinkti informacijos iš suinteresuotųjų šalių ir apskritai iš ES piliečių apie bendrą tvarkos veikimą po dvejų taikymo metų. Suinteresuotosios šalys savo nuomonę turėjo pateikti per ES apklausų portalą iki 2020 m. gegužės 18 d. 458 suinteresuotosios šalys pateikė atsakymus į tam tikrus atvirų konsultacijų klausimus, be kita ko, susijusius su skaidrumo sistemos veikimu, konsoliduota informacine juosta, prekybos akcijomis ir išvestinėmis finansinėmis priemonėmis pareigomis. Šioje atsiliepimų apžvalgoje pateikiama 253 atsakymų, per šį laikotarpį gautų iš vertybinius popierius parduodančių ir perkančių subjektų, prekybos vietų, duomenų teikėjų, galutinių naudotojų ir reguliavimo institucijų, faktinė santrauka.
            
            
               Be to, Komisija aktyviai nagrinėjo svarstomus klausimus, įgaliodama atlikti išsamų tyrimą jiems ex ante įvertinti ir apibrėžti, kurio galutinis tikslas – remti informacija pagrįstą sprendimų priėmimo procesą. 
            
            
               Galiausiai Komisija palaikė daug dvišalių ryšių su įvairiomis suinteresuotosiomis šalimis, visų pirma bendrovėmis, kurios specializuojasi rinkos duomenų agregavimo srityje, ir taip dar labiau pagerino savo analizę ir politikos metodą. 
            
            
               •Tiriamųjų duomenų rinkimas ir naudojimas
            
            
               
                  Pasiūlymas grindžiamas ES kompetentingų institucijų, kurios prižiūri prekybos vietas, ir rinkos operatorių ekspertinėmis žiniomis. Be to, Komisija atidžiai stebi pokyčius kituose jurisdikciją turinčiuose subjektuose (ypač JAV ir Kanadoje), kurie jau yra sukūrę konsoliduotą informacinę juostą, ir galimus su jų atitinkamomis juostomis susijusius pokyčius, kuriuos šie jurisdikciją turintys subjektai svarsto. Komisija apsvarstė įvairias alternatyvas ir išsakė nuomonę, ar šios alternatyvos galėtų būti taikomos ES atveju.
               
            
            
               •Poveikio vertinimas
            
            
               
                  Reglamentavimo patikros valdyba peržiūrėjo poveikio vertinimą, kuriame daugiausia dėmesio skirta rinkos duomenų konsolidavimo sistemos kūrimui
                     10
                  . 2021 m. spalio 8 d. Reglamentavimo patikros valdyba pateikė teigiamą nuomonę su išlygomis dėl poveikio vertinimo ataskaitos, kuri išsamiai aprašyta pasiūlyme pakeisti FPRR, prie kurio pridedamas šis pasiūlymas. Kitos į pasiūlymą įtrauktos temos jau buvo išsamiai aptartos įvairiose EVPRI ataskaitose dėl FPRR sistemos veikimo, todėl atliekant poveikio vertinimą joms nebuvo skirta daug dėmesio.
               
            
         
         
            
               •Pagrindinės teisės
            
            
               
                  Pasiūlyme laikomasi pagrindinių teisių ir principų, pripažintų Europos Sąjungos pagrindinių teisių chartijoje, visų pirma principo, pagal kurį visiems ES piliečiams nustatoma aukšto lygio vartotojų apsauga (38 straipsnis). Nesudarant sąlygos sukurti konsoliduotą informacinę juostą ES, neprofesionalieji klientai galėtų likti be naudingos priemonės, kuri leistų įvertinti, ar jų brokeriai laikosi optimalaus įvykdymo taisyklės, ir išplėsti jų investavimo galimybes, ypač tam tikrose valstybėse narėse, kuriose prekybos vietos yra mažesnės ir suteikia mažiau investavimo galimybių.
               
            
            
               4.POVEIKIS BIUDŽETUI
            
            
               
                  Iniciatyva neturi poveikio ES biudžetui. Informacinę juostą teiks privačiojo sektoriaus subjektai, registruoti EVPRI. Kiti pasiūlymo elementai taip pat neturi poveikio ES biudžetui.
               
            
            
               5.KITI ELEMENTAI
            
            
               •Įgyvendinimo planai ir stebėsena, vertinimas ir ataskaitų teikimo tvarka
            
            
               
                  Pasiūlyme iš dalies pakeisti FPRR numatyta integruotos konsoliduotų rinkos duomenų ES rinkos kūrimo stebėsena ir vertinimas. Stebėsena apims tiek naudojamos konsoliduotos informacinės juostos veikimo modelių raidą, tiek sėkmingą sąlygų sudarymą visuotinei platesnės investuotojų bendruomenės prieigai prie konsoliduotų rinkos duomenų. Daugiausia dėmesio vykdant stebėseną bus skiriama turto klasėms, kurioms sukurta konsoliduota informacinė juosta; rinkos duomenų konsolidavimo savalaikiškumui ir kokybei; rinkos duomenų konsolidavimo vaidmeniui mažinant įgyvendinimo trūkumus pagal atskiras turto klases; konsoliduotų rinkos duomenų abonentų skaičiui pagal atskiras turto klases; pajamų paskirstymo rinkos duomenų teikėjams modelių sėkmei; poveikiui, kurį rinkos duomenų konsolidavimas turi informacijos asimetrijos tarp įvairių kapitalo rinkų dalyvių pašalinimui, ir poveikiui, kuris daromas demokratiškesnei prieigai prie konsoliduotų rinkos duomenų, susijusių su investicijomis į MVĮ. 
               
            
            
               •Aiškinamieji dokumentai (direktyvoms)
            
            
               
                  Dėl pasiūlymo nereikia aiškinamųjų dokumentų, susijusių su direktyvos perkėlimu į nacionalinę teisę.
               
            
            
               •Išsamus konkrečių pasiūlymo nuostatų paaiškinimas
            
            
               
                  1 straipsnio 1, 3, 4, 7 ir 8 dalyse palikti FPRD II nuostatų išbraukimai arba pakeitimai, kurie dėl šiame pakete siūlomų FPRR pakeitimų taps nebereikalingi.
               
               
                  1 straipsnio 2 dalimi panaikinamas licencijavimo reikalavimas asmenims, savo sąskaita vykdantiems prekybą prekybos vietoje, naudojantis tiesiogine elektronine prieiga, jeigu jie neteikia kitų investicinių paslaugų arba neužsiima kita investicine veikla. Šis pakeitimas atitinka EVPRI rekomendaciją, pateiktą Algoritminės prekybos ataskaitoje
                     11
                  . 
               
               
                  1 straipsnio 5 dalyje reikalaujama, kad DPS arba OPS valdančios investicinės įmonės ir rinkos operatoriai taikytų priemones, kuriomis būtų užtikrinta, kad jie laikytųsi šiuo metu FPRR nustatytų duomenų kokybės standartų.
               
               
                  1 straipsnio 6 dalyje reikalaujama, kad valstybės narės įpareigotų reguliuojamas rinkas taikyti priemones, kuriomis būtų užtikrinti šiuo metu FPRR nustatyti duomenų kokybės standartai.
               
               
                  1 straipsnio 9 dalyje reikalaujama, kad valstybės narės taip pat numatytų sankcijas už tam tikrų naujų FPRR nuostatų, susijusių su peržiūrėtu apimties viršutinės ribos mechanizmu, privalomu duomenų teikimu konsoliduotos informacinės juostos tiekėjams, konsoliduotos informacinės juostos tiekėjams teikiamų duomenų kokybe ir užmokesčiu už pavedimų srautą, pažeidimus.
               
            
            
               2021/0384 (COD)
            
            
               Pasiūlymas
            
            
               EUROPOS PARLAMENTO IR TARYBOS DIREKTYVA
            
            
               kuria iš dalies keičiama Direktyva 2014/65/ES dėl finansinių priemonių rinkų
            
            
               (Tekstas svarbus EEE)
            
         
         
            
               EUROPOS PARLAMENTAS IR EUROPOS SĄJUNGOS TARYBA,
            
            
               atsižvelgdami į Sutartį dėl Europos Sąjungos veikimo, ypač į jos 53 straipsnio 1 dalį,
            
            
               atsižvelgdami į Europos Komisijos pasiūlymą,
            
            
               teisėkūros procedūra priimamo akto projektą perdavus nacionaliniams parlamentams,
            
            
               atsižvelgdami į Europos ekonomikos ir socialinių reikalų komiteto nuomonę
                  12
               ,
            
            
               atsižvelgdami į Europos Centrinio Banko nuomonę
                  13
               , 
            
            
               laikydamiesi įprastos teisėkūros procedūros,
            
            
               kadangi:
            
            
               (1)2020 m. KRS veiksmų plane
                  14
                Komisija paskelbė ketinanti pateikti pasiūlymą dėl teisėkūros procedūra priimamo akto, kuriuo būtų sukurta centralizuota duomenų bazė, kuri padėtų susidaryti išsamų nuosavo kapitalo ir į nuosavą kapitalą panašių finansinių priemonių, kuriomis prekiaujama įvairiose prekybos vietose visoje Sąjungoje, kainų ir apimties vaizdą (konsoliduota informacinė juosta). 2020 m. gruodžio 2 d. išvadose dėl Komisijos KRS veiksmų plano
                  15
                Taryba paragino Komisiją didinti investavimo veiklą Sąjungoje didinant duomenų prieinamumą ir skaidrumą ir toliau vertinant, kaip pašalinti konsoliduotos informacinės juostos kūrimo Sąjungoje kliūtis;
            
            
               (2)2021 m. sausio 19 d. veiksmų plane „Europos ekonomikos ir finansų sistemos atvirumo, tvirtumo ir atsparumo didinimas“
                  16
                Komisija patvirtino ketinanti Europos Parlamento ir Tarybos direktyvos 2014/65/ES
                  17
                ir Europos Parlamento ir Tarybos reglamento (ES) Nr. 600/2014
                  18
                peržiūros metu patobulinti, supaprastinti ir geriau suderinti kapitalo rinkų skaidrumą. Stengdamasi stiprinti tarptautinį euro vaidmenį, Komisija taip pat paskelbė, kad, siekiant padidinti antrinės prekybos eurais išreikštomis skolos priemonėmis likvidumą, tokia reforma apimtų konsoliduotos informacinės juostos, visų pirma susijusios su įmonių obligacijų emisijomis, parengimą ir įgyvendinimą; 
            
            
               (3)Reglamentas (ES) Nr. 600/2014 buvo iš dalies pakeistas Europos Parlamento ir Tarybos reglamentu (ES) XX/XXXX
                  19
               , kuriuo pašalintos pagrindinės kliūtys, trukdžiusios atsirasti konsoliduotai informacinei juostai. Todėl tuo reglamentu nustatytas privalomas rinkos duomenų teikimas konsoliduotos informacinės juostos teikėjui ir pagerinta duomenų kokybė, be kita ko, suderinant verslo laikrodžio sinchronizavimą. Be to, tuo reglamentu sumažinta galimybė prekybos vietoms ir sistemingai sandorius savo viduje sudarantiems tarpininkams netaikyti skaidrumo reikalavimų iki sandorio sudarymo. Taip pat sugriežtintos prekybos pareigos ir uždrausta praktika gauti užmokestį už klientų pavedimų persiuntimą vykdyti. Kadangi Direktyvoje 2014/65 taip pat yra nuostatų, susijusių su konsoliduota informacine juosta ir skaidrumu, Reglamento (ES) Nr. 600/2014 pakeitimai turėtų būti atspindėti Direktyvoje 2014/65/ES; 
            
            
               (4)Direktyvos 2014/65/ES 1 straipsnio 7 dalyje reikalaujama, kad sistemų, kuriose gali sąveikauti daugiašaliai trečiųjų šalių interesai pirkti ir parduoti finansines priemones (daugiašalių sistemų), operatoriai veiktų laikydamiesi reikalavimų, susijusių su reguliuojamomis rinkomis, daugiašalėmis prekybos sistemomis (DPS) arba organizuotos prekybos sistemomis (OPS). Tačiau, kaip Europos vertybinių popierių ir rinkų institucija (EVPRI) įrodė savo galutinėje organizuotos prekybos sistemos veikimo ataskaitoje
                  20
               , rinkos praktika parodė, kad Sąjungoje nesilaikoma daugiašalės prekybos veiklos, kuriai vykdyti reikalinga licencija, principo, o tai lėmė nevienodas sąlygas licencijuotoms ir nelicencijuotoms daugiašalėms sistemoms. Be to, dėl tokios padėties tam tikriems rinkos dalyviams kilo teisinis netikrumas, susijęs su tokių daugiašalių sistemų reguliavimo lūkesčiais. Siekiant rinkos dalyviams suteikti aiškumo, užtikrinti vienodas sąlygas, pagerinti vidaus rinkos veikimą ir užtikrinti vienodą reikalavimo, kad hibridinės sistemos galėtų vykdyti daugiašalę prekybos veiklą tik tais atvejais, kai jos licencijuotos kaip reguliuojama rinka, daugiašalė prekybos sistema (DPS) arba organizuotos prekybos sistema (OPS), taikymą, Direktyvos 2014/65/ES 1 straipsnio 7 dalies turinys turėtų būti perkeltas iš Direktyvos 2014/65/ES į Reglamentą (ES) Nr. 600/2014;
            
            
               (5)pagal Direktyvos 2014/65/ES 2 straipsnio 1 dalies d punkto ii papunktį asmenims, savo sąskaita vykdantiems prekybą, netaikomas reikalavimas turėti investicinės įmonės arba kredito įstaigos licenciją, nebent tie asmenys turi tiesioginę elektroninę prieigą prie prekybos vietos. Direktyvos 2014/65/ES 17 straipsnio 5 dalyje ir 48 straipsnio 7 dalyje reikalaujama, kad tiesioginės elektroninės prieigos teikėjai būtų licenciją turinčios investicinės įmonės arba kredito įstaigos. Investicinės įmonės arba kredito įstaigos, kurios suteikia tiesioginę elektroninę prieigą, turi užtikrinti, kad jų klientai laikytųsi Direktyvos 2014/65/ES 17 straipsnio 5 dalyje ir 48 straipsnio 7 dalyje nustatytų reikalavimų. Ta prieigos valdytojo funkcija yra veiksminga, todėl nebūtina, kad tiesioginės elektroninės prieigos teikėjo klientams, įskaitant prekybą savo sąskaita vykdančius asmenis, būtų taikoma Direktyva 2014/65/ES. Be to, panaikinus tą reikalavimą, būtų sudarytos vienodos sąlygos trečiųjų šalių asmenims, kurie turi tiesioginę elektroninę prieigą prie ES prekybos vietų ir kuriems pagal Direktyvą 2014/65/ES nereikia licencijos, ir Sąjungoje įsisteigusiems asmenims;
            
            
               (6)iš Direktyvos 2014/65/ES 1 straipsnio 7 dalies taikymo srities į Reglamentą (ES) Nr. 600/2014 perkėlus daugiašales sistemas, taip pat logiška į tą reglamentą perkelti ir atitinkamą daugiašalės sistemos apibrėžtį;
            
            
               (7)Direktyvos 2014/65/ES 27 straipsnio 3 dalyje nustatytas reikalavimas vykdymo platformoms skelbti su optimaliu įvykdymu susijusių duomenų sąrašą. Iš faktinių įrodymų ir suinteresuotųjų šalių atsiliepimų matyti, kad tos ataskaitos retai skaitomos ir neleidžia investuotojams ar jokiems tų ataskaitų naudotojams atlikti prasmingų palyginimų remiantis tose ataskaitose pateikta informacija. Todėl Europos Parlamento ir Tarybos direktyva (ES) 2021/338
                  21
                ataskaitų teikimo reikalavimo taikymas sustabdytas dvejiems metams, kad tas reikalavimas būtų peržiūrėtas. Reglamentu (ES) XX/XXXX
                  22
                iš dalies pakeistas Reglamentas (ES) Nr. 600/2014, siekiant pašalinti kliūtis, trukdančias atsirasti konsoliduotai informacinei juostai. Tarp duomenų, kuriuos tikimasi pateikti konsoliduotoje informacinėje juostoje, yra po sandorio sudarymo pateikiama informacija apie visus finansinių priemonių sandorius. Ta informacija gali būti naudojama siekiant įrodyti optimalų įvykdymą. Todėl Direktyvos 2014/65/ES 27 straipsnio 3 dalyje nustatytas informacijos teikimo reikalavimas nebebus aktualus ir turėtų būti išbrauktas;
            
            
               (8)tinkamas rinkos duomenų konsolidavimo naudojant konsoliduotą informacinę juostą veikimas priklauso nuo duomenų, kuriuos gauna konsoliduotos informacinės juostos teikėjas, kokybės. Reglamente (ES) Nr. 600/2014 nustatyti duomenų kokybės reikalavimai, kurių turėtų laikytis konsoliduotos informacinės juostos duomenų teikėjai. Siekiant užtikrinti, kad investicinės įmonės ir rinkos operatoriai, valdantys DPS arba OPS, taip pat reguliuojamos rinkos veiksmingai laikytųsi tų reikalavimų, valstybės narės turėtų reikalauti, kad tos investicinės įmonės ir rinkos operatoriai taikytų tam būtinas priemones;
            
            
               (9)konsoliduotos informacinės juostos ir vidaus rinkos veikimui užtikrinti itin svarbu gauti aukštos kokybės duomenų. Tai reiškia, kad visi rinkos duomenų teikėjai ir konsoliduotos informacinės juostos teikėjas turi sinchronizuotai žymėti savo duomenų laiką ir tam sinchronizuoti savo verslo laikrodžius. Todėl Reglamentu (ES) XX/XXX
                  23
                Reglamentas (ES) Nr. 600/2014 iš dalies pakeistas, kad tas reikalavimas, kuris pagal Direktyvą 2014/65/ES buvo taikomas tik prekybos vietoms ir jų nariams, būtų pradėtas taikyti sistemingai sandorius savo viduje sudarantiems tarpininkams, PSS bei KIJT. Kadangi tas reikalavimas dabar nustatytas Reglamente (ES) Nr. 600/2014, jis gali būti išbrauktas iš Direktyvos 2014/65/ES;
            
            
               (10)pagal Sąjungos finansinių priemonių rinkų reguliavimo sistemą daugelio Reglamente (ES) Nr. 600/2014 nustatytų esminių reikalavimų taikymas yra prižiūrimas ir už jų pažeidimą taikomos sankcijos nacionaliniu lygmeniu ir pagal Direktyvos 2014/65/ES 69 ir 70 straipsnius. Reglamentu (ES) XX/XXXX
                  24
                iš dalies pakeistas Reglamentas (ES) Nr. 600/2014, siekiant įtraukti naujas taisykles dėl apimties viršutinės ribos mechanizmo, dėl privalomo pagrindinių rinkos duomenų teikimo konsoliduotos informacinės juostos teikėjui, dėl tiems teikiamiems duomenims taikomų duomenų kokybės standartų ir dėl draudimo gauti užmokestį už klientų pavedimų persiuntimą vykdyti. Kadangi atitinkamų subjektų priežiūrą vykdo nacionalinės institucijos, tie nauji esminiai reikalavimai turėtų būti įtraukti į Direktyvoje 2014/65/ES pateiktą nuostatų, dėl kurių valstybės narės turėtų nustatyti sankcijas nacionaliniu lygmeniu, sąrašą, 
            
            
               PRIĖMĖ ŠIĄ DIREKTYVĄ:
            
            
               1 straipsnis 
                  Direktyvos 2014/65/ES daliniai pakeitimai
            
         
         
            
               Direktyva 2014/65/ES iš dalies keičiama taip:
            
            
               1.1 straipsnio 7 dalis išbraukiama; 
            
            
               2.2 straipsnio 1 dalies d punkto ii papunktis pakeičiamas taip:
            
            
               „ii)
                     yra reguliuojamos rinkos arba DPS nariai arba dalyviai;“;
            
            
               3.4 straipsnio 1 dalies 19 punktas pakeičiamas taip:
            
            
               „19)
                     daugiašalė sistema – daugiašalė sistema, apibrėžta Reglamento (ES) Nr. 600/2014 2 straipsnio 1 dalies 11 punkte;“;
            
            
               4.27 straipsnis iš dalies keičiamas taip:
            
            
               a)
                     3 dalis išbraukiama;
            
            
               b)
                     10 dalies a punktas išbraukiamas;
            
            
               5.31 straipsnio 1 dalis papildoma šiuo sakiniu:
            
            
               „Investicinės įmonės ir rinkos operatoriai, valdantys DPS arba OPS, taiko priemones, kuriomis užtikrinama, kad jie atitiktų Reglamento (ES) Nr. 600/2014 22b straipsnyje nustatytus duomenų kokybės standartus.“;
            
            
               6.47 straipsnio 1 dalis papildoma g punktu:
            
            
               „g)
                     taikytų priemones, kuriomis būtų užtikrinama, kad jos atitiktų duomenų kokybės standartus, kaip nustatyta Reglamento (ES) Nr. 600/2014 22b straipsnyje.“;
            
            
               7.50 straipsnis išbraukiamas;
            
            
               8.70 straipsnio 3 dalies a punkto xxx papunktis išbraukiamas;
            
            
               9.70 straipsnio 3 dalies b punkte įterpiami iia, xvia, xvib, xvic ir xxviia punktai:
            
            
               „iia)
                     5 straipsnio;“;
            
            
               „xvia)
                     22a straipsnio;“;
            
            
               „xvib)
                     22b straipsnio;“;
            
            
               „xvic)
                     22c straipsnio;“;
            
         
         
            
               „xxviia) 39a straipsnio;“.
            
            
               2 straipsnis 
               Perkėlimas į nacionalinę teisę
            
            
               1.Valstybės narės užtikrina, kad įsigaliotų įstatymai ir kiti teisės aktai, būtini, kad šios direktyvos būtų laikomasi ne vėliau kaip nuo [LB prašoma įrašyti datą – 12 mėnesių nuo KIJT reglamento įsigaliojimo dienos].
            
            
               Valstybės narės, priimdamos tas nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
            
            
               2.Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.
            
            
               3 straipsnis 
               Įsigaliojimas
            
            
               Ši direktyva įsigalioja dvidešimtą dieną po jos paskelbimo Europos Sąjungos oficialiajame leidinyje.
            
            
               4 straipsnis 
                  Adresatai
            
            
               Ši direktyva skirta valstybėms narėms.
            
            
               Priimta Briuselyje
            
            
               
                  Europos Parlamento vardu
                        Tarybos vardu
               
               
                  Pirmininkas
                        Pirmininkas
               
            
         
         
            
                  
                     (1)
                  
                        Neprofesionalieji investuotojai – įvairiausi investuotojai, kurie nėra profesionalieji investuotojai. 
               
               
                  
                     (2)
                  
                        
                  https://ec.europa.eu/info/publications/210119-economic-financial-system-communication_en
                  . 
               
               
                  
                     (3)
                  
                        Antrinė prekyba – kapitalo rinkos veikla, vykdoma po finansinės priemonės išleidimo. Išleidimas gali būti, pavyzdžiui, pirminis viešas akcijų siūlymas.
               
               
                  
                     (4)
                  
                        2004 m. balandžio 21 d. Europos Parlamento ir Tarybos direktyva 2004/39/EB dėl finansinių priemonių rinkų, iš dalies keičianti Tarybos direktyvas 85/611/EEB, 93/6/EEB ir Europos Parlamento ir Tarybos direktyvą 2000/12/EB bei panaikinanti Tarybos direktyvą 93/22/EEB (OL L 145, 2004 4 30, p. 1).
               
               
                  
                     (5)
                  
                        Neviešos anoniminės prekybos vietos yra DPS arba reguliuojamos rinkos (specialios jų dalys), kurioms netaikomas ikiprekybinis skaidrumas, nes netaikomos ikiprekybinio skaidrumo pareigos. 
               
               
                  
                     (6)
                  
                        2014 m. gegužės 15 d. Europos Parlamento ir Tarybos reglamentas (ES) Nr. 600/2014 dėl finansinių priemonių rinkų, kuriuo iš dalies keičiamas Reglamentas (ES) Nr. 648/2012 (OL L 173, 2014 6 12, p. 84).
               
               
                  
                     (7)
                  
                        Nuostatos dėl KIJT iš pradžių buvo įtrauktos į FPRD II, tačiau pakeistos FPRR, kurio pakeitimai įsigalioja 2022 m. sausio 1 d. 
               
               
                  
                     (8)
                  
                        Šiame skirsnyje kalbama apie visą teisės aktų rinkinį.
               
               
                  
                     (9)
                  
                        EVPRI paskelbė šias peržiūros ataskaitas:
               
               
                  
                     (10)
                  
                        Valdybos dokumentą ir nuomonę galima rasti adresu [įterpti nuorodą]
               
               
                  
                     (11)
                  
                        Algoritminės prekybos ataskaita https://www.esma.europa.eu/sites/default/files/library/esma70-156-4572_mifid_ii_final_report_on_algorithmic_trading.pdf.
               
               
                  
                     (12)
                  
                        OL C […], […], p. […].
               
               
                  
                     (13)
                  
                        OL C […], […], p. […].
               
               
                  
                     (14)
                  
                        COM/2020/590 final. 
               
               
                  
                     (15)
                  
                        Tarybos išvados dėl Komisijos veiksmų plano dėl kapitalo rinkų sąjungos, dok. 12898/1/20 REV 1, EF 286 ECOFIN 1023: 
                  https://data.consilium.europa.eu/doc/document/ST-12898-2020-REV-1/lt/pdf
                  ; 
               
               
                  
                     (16)
                  
                        COM/2021/32 final. 
               
               
                  
                     (17)
                  
                        2014 m. gegužės 15 d. Europos Parlamento ir Tarybos direktyva 2014/65/ES dėl finansinių priemonių rinkų, kuria iš dalies keičiamos Direktyva 2002/92/EB ir Direktyva 2011/61/ES (OL L 173, 2014 6 12, p. 349).
               
               
                  
                     (18)
                  
                        2014 m. gegužės 15 d. Europos Parlamento ir Tarybos reglamentas (ES) Nr. 600/2014 dėl finansinių priemonių rinkų, kuriuo iš dalies keičiamas Reglamentas (ES) Nr. 648/2012 (OL L 173, 2014 6 12, p. 84).
               
               
                  
                     (19)
                  
                        Europos Parlamento ir Tarybos reglamentas (ES) XX/XXXX, kuriuo dėl nuostatų, susijusių su rinkos duomenų skaidrumo didinimu, kliūčių konsoliduotai informacinei juostai atsirasti šalinimu, prekybos pareigų optimizavimu ir draudimu gauti užmokestį už klientų pavedimų persiuntimą, iš dalies keičiamas Reglamentas (ES) Nr. 600/2014 (COM 727).
               
               
                  
                     (20)
                  
                        
                  https://www.esma.europa.eu/sites/default/files/esma70-156-4225_mifid_ii_final_report_on_functioning_of_otf.pdf
                  .
               
               
                  
                     (21)
                  
                        2021 m. vasario 16 d. Europos Parlamento ir Tarybos direktyva (ES) 2021/338, kuria iš dalies keičiama Direktyva 2014/65/ES, kiek tai susiję su informacijos teikimo reikalavimais, produktų valdymu ir pozicijų apribojimais, ir direktyvos 2013/36/ES bei (ES) 2019/878, kiek tai susiję su jų taikymu investicinėms įmonėms, siekiant paskatinti atsigavimą nuo COVID-19 krizės (OL L 68, 2021 2 26, p. 14).
               
               
                  
                     (22)
                  
                        COM 727.
               
               
                  
                     (23)
                  
                        COM 727.
               
               
                  
                     (24)
                  
                        COM 727.